กระทรวงยุติธรรมเดินหน้าแก้ไขปัญหาหนี้สินครัวเรือนต่อเนื่อง พร้อมเชิญชวนประชาชนที่มีคดีข้อพิพาท ร่วมงานมหกรรมไกล่เกลี่ยหนี้สินครัวเรือน จ.ปทุมธานี สมุทรปราการ สมุทรสาคร วันที่ 7-9 ก.ค.นี้
รัฐบาลโดยกระทรวงยุติธรรม ขอเชิญชวนประชาชนที่มีคดีข้อพิพาทก่อนฟ้องและหลังศาลมีคำพิพากษา ร่วมงานมหกรรมไกล่เกลี่ยหนี้สินครัวเรือน จังหวัดปทุมธานี สมุทรปราการ และสมุทรสาคร โดยเป็นการบูรณาการความร่วมมือระหว่างกรมบังคับคดี และกรมคุ้มครองสิทธิและเสรีภาพ ซึ่งจะจัดขึ้นที่จังหวัดปทุมธานี ในวันที่ 7 กรกฎาคม 2565 ณ มหาวิทยาลัยกรุงเทพ ส่วนที่จังหวัดสมุทรปราการ ในวันที่ 8 กรกฎาคม 2565 ณ เทศบาลตำบลบางปู และจังหวัดสมุทรปราการ และที่จังหวัดสมุทรสาคร ในวันที่ 9 กรกฎาคม 2565 ณ วิทยาลัยเทคนิคสมุทรสาคร จังหวัดสมุทรสาครโครงการมหกรรมไกล่เกลี่ยหนี้สินครัวเรือน ที่ขับเคลื่อนโดยกระทรวงยุติธรรม ภายใต้การนำของนายสมศักดิ์ เทพสุทิน รัฐมนตรีว่าการกระทรวงยุติธรรม ที่ผ่านมาได้จัดไปแล้ว จำนวน 39 จังหวัด ซึ่งได้รับผลตอบรับจากประชาชนเข้าร่วมงานมากกว่า 48,500 คน ไกล่เกลี่ยสำเร็จ 28,314 ราย ทุนทรัพย์กว่า 6,602 ล้านบาท คิดเป็นร้อยละ 99.42 ของผู้เข้าร่วมไกล่เกลี่ย ถือเป็นความสำเร็จตามนโยบายรัฐบาลที่กำหนดให้ปี 2565 เป็นปีแห่งการแก้หนี้ภาคครัวเรือนสำหรับในครั้งที่ 40 มีกำหนดจัดขึ้นในวันนี้ (6 กรกฎาคม 2565) ณ โรงแรมพีซี แกรนด์พาเลซ จังหวัดสกลนคร และยังคงมีกำหนดจัดงานอย่างต่อเนื่องในเดือนกรกฎาคม 2565 อีกจำนวน 23 จังหวัด ทั้งนี้ประชาชนที่ต้องการเข้าร่วมไกล่เกลี่ยหนี้ ขอให้ติดตามรายละเอียดจากกระทรวงยุติธรรมซึ่งจะยังคงเดินหน้าการแก้ไขปัญหาหนี้สินครัวเรือน ผ่านมหกรรมไกล่เกลี่ยหนี้สินครัวเรือน ครอบคลุมพื้นที่ทั่วประเทศ จนถึงวันที่ 15 สิงหาคม 2565 นี้ ตามนโยบายของพล.อ.ประยุทธ์ จันทร์โอชา นายกรัฐมนตรีในการเร่งช่วยเหลือประชาชน ในการแก้ไขปัญหาหนี้สินอย่างเป็นธรรม ทำให้เจ้าหนี้ได้รับชำระหนี้และลูกหนี้สามารถชำระหนี้ได้ ลดการฟ้องคดี เพื่อคุณภาพชีวิตที่ดีขึ้นของประชาชน